Pa lewenslank tronk toe ná hy dogter verkrag(Argieffoto) ŉ 40-jarige man van Springs aan die Oos-Rand is tot lewenslange tronkstraf gevonnis vir die verkragting van sy sesjarige dogter. Die pa het sy dogter op 16 Junie 2018 verkrag toe hulle alleen tuis was. “Ná die voorval het hy vir haar geld gegee en haar gevra om vir niemand te sê wat gebeur het nie,” het Lumka Mahanjana, woordvoerder van die Nasionale Vervolgingsgesag (NVG), gesê. Die meisie het ŉ paar dae later by haar ouma gekuier en die vrou het agtergekom dat die kind baie emosioneel en ongemaklik voorkom. Die meisie het haar van die verkragting vertel en die ouma het haar na ŉ hospitaal geneem waar dit bevestig is dat die kind verkrag is. Die ouma het dadelik die voorval by die polisie aangemeld en die pa is in hegtenis geneem. “Hy het die bewerings ontken,” sê Mahanjana. Adv. Adele Erasmus, staatsaanklaer, het in die hof aangevoer dat misdade teen kinders nie in ŉ beskaafde samelewing geduld kan word nie. “Die man is die kind se biologiese pa en het haar grootgemaak vandat sy ŉ baba was. Dit was sy plig om haar lief te hê en te beskerm.” Hy het egter sy posisie misbruik en haar vertroue op een van die ondenkbaarste maniere geskend. Die meisie het ernstige beserings weens die verkragting opgedoen en moes deur verdere trauma gaan deur teen haar pa te getuig. Volgens Mahanjana moes die man daarom onbepaald uit die samelewing verwyder word.